Кефалонија се често помиње у описима војних операција од 9. до 11. века. Године 809. је стратег Павле победио млетачку флоту. Адмирал Назар 880. године односи велику победу у бици код Кефалоније над арабљанском флотом која је пљачкала острва теме. Трупе Кефалоније учествују у византијској офанзиви у Италији. Мардити Кефалоније учествовали су у неуспешној експедицији против Критског емирата 949. године. Стратег Кефалоније последњи пут се помиње 1011. године. Контолеон Торник је послат у Италију да сузбије устанак Лангобарда. Након слома византијске власти у Јужној Италији (крајем 11. века) значај теме је опао. Крајем 11. века острва постају поприште Византијско-норманских ратова. Острво Крф Нормани су држали од 1081. до 1085. и од 1147. до 1149. године, а Млечани су га неуспешно опседали 1122—1123. године. Острво Кефалонија неуспешно је опседнута 1085. године, а опљачкана 1099. године од стране Пизанаца и 1126. године од стране Венецијанаца. Крф и остала острва, сем Лефкаде, освојио је нормански краљ Вилијам II Сицилијански 1185. године. Формиран је Палатинат Кефалонија и Закинтос под командом Вилијамовог адмирала Маргарита од Бриндизија.